Filwaqt li, b’mod ġenerali, l-UE kollha kemm hi qiegħda fit-triq biex jintlaħaq l-iffrankar kumulattiv tal-enerġija meħtieġ sal-2020, jeħtieġ li jsir sforz ikbar fis-snin li ġejjin minn dawk l-Istati Membri li rrapportaw iffrankar taħt l-ammont meħtieġ għall-2015.

5.Konklużjoni

L-aħħar dejta turi li fatturi tat-temp u t-tkabbir ekonomiku setgħu reġġgħu lura x-xejra ’l isfel fil-konsum tal-enerġija. Minkejja tnaqqis sostanzjali fil-konsum tal-enerġija fil-passat li resqu lill-konsum tal-enerġija eqreb lejn il-miri tal-2020, iż-żidiet fl-2015 u possibbilment anki fl-2016 jindikaw li biex jintlaħqu l-miri jista’ jkun hemm bżonn ta’ sforzi addizzjonali. Filwaqt li x-xtiewi tal-2015 u tal-2016 kienu iktar kesħin milli tal-2014, u dan żied id-domanda għat-tisħin tal-ispazju, dawn xorta kienu qed ikunu inqas kesħin mill-medja klimatika. It-tkabbir ekonomiku għad għandu impatt pożittiv fuq id-domanda għall-enerġija u filwaqt li l-isforzi tal-effiċjenza fl-enerġija jikkumpensaw ħafna l-effett tal-attività, jistgħu jkunu meħtieġa aktar sforzi biex jiġu evitati iktar zidiet fil-konsum tal-enerġija.

Ta’ min jinnota li t-tkabbir ekonomiku mhux bilfors kien akkumpanjat minn domanda enerġetika ogħla, u diversi pajjiżi bi tkabbir ogħla tal-PDG bejn l-2005 u l-2015 irnexxielhom iżommu l-konsum tal-enerġija taħt kontroll. Kellhom prestazzjoni aħjar f’termini ta’ effiċjenza fl-enerġija minn pajjiżi b’inqas tkabbir tal-PGD. Dawn jinkludu s-Slovakkja, Malta, il-Lussemburgu, ir-Rumanija, il-Litwanja (Stati Membri bi tkabbir tal-PDG ta’aktar minn 20 % u tnaqqis fil-konsum tal-enerġija primarja ta' aktar minn 10 % fil-perjodu 2005-2015).

Dawn ir-riżultati huma appoġġati minn studji suċċessivi li juru li huwa ekonomikament vantaġġuż jekk jiġu implimentati miżuri ta’ effiċjenza fl-enerġija. L-istudju The Macroeconomic and Other Benefits of Energy Efficiency juri li livelli ogħla ta’ effiċjenza huma assoċjati ma’ impatti makroekonomiċi li huma pożittivi kemm għall-PDG u kif ukoll għall-impjiegi. Barra minn hekk, l-effiċjenza fl-enerġija tgħin biex titnaqqas l-importazzjoni tal-fjuwils fossili u dan itejjeb il-bilanċ kummerċjali tal-UE, u jtejjeb ukoll is-sigurtà tal-enerġija tal-Istati Membri li huma esposti għal sors ta’ provvista kkonċentrata ħafna tal-gass. Il-mira vinkolanti ta’ 30 % għall-effiċjenza fl-enerġija proposta mill-Kummissjoni se ttejjeb is-sigurtà enerġetika billi jitnaqqsu l-importazzjonijiet tal-fjuwils fossili bi 12 % fl-2030, u dan jikkorrispondi għal iffrankar ta’ importazzjonijiet ta’ EUR 70 biljun.

Iż-żewġ metodoloġiji tad-diżaggregazzjoni differenti analizzati f’dan ir-rapport jikkonfermaw li l-effiċjenza fl-enerġija kienet fattur ewlieni fit-titjib tal-intensità enerġetika fis-setturi kollha. Dawn fil-biċċa l-kbira nnewtralizzaw jew saħansitra qabżu ż-żieda kbira fid-domanda għall-enerġija minħabba l-attività ekonomika, standards ta’ kumdità b’iktar tisħin u tkessiħ, u bidla fl-imġiba u fl-istil tal-ħajja. Il-kompetittività tal-industrija u tas-servizzi tal-UE tjiebet bis-saħħa ta’ tnaqqis fl-intensità enerġetika kważi f’kull pajjiż tal-UE. Il-valur li l-effiċjenza fl-enerġija tista’ tiġġenera fl-industrija tabilħaqq tmur lil hinn minn tnaqqis fil-kontijiet tal-enerġija u jinkludi benefiċċji usa’ u fit-tul.

Sabiex jissaħħu l-isforzi, huwa essenzjali li l-politiki u l-miżuri proposti fin-NEAPs tal-2017 jiġu implimentati b’mod effettiv. L-Artikolu 7 huwa miżura ewlenija għall-iffrankar tal-enerġija tal-EED u jikkontribwixxi lejn il-mira tal-UE għall-effiċjenza fl-enerġija. L-iffrankar irrappurtat għall-2015 (28,5 Mtoe f’termini kumulattivi) jindika progress tajjeb fl-implimentazzjoni tal-Artikolu 7 fl-UE kollha. Madankollu, dan il-progress ivarja fil-livell nazzjonali — xi pajjiżi implimentaw miżuri ambizzjużi ta’ effiċjenza fl-enerġija li jwasslu għal iffrankar sinifikanti fl-ewwel ftit snin tal-perjodu obbligatorju, filwaqt li għadd ta’ Stati Membri se jkollhom iżidu l-isforzi tagħhom jekk iridu jilħqu l-iffrankar mistenni sal-aħħar tal-2020.

Il-politiki nazzjonali u tal-UE għandhom jisfruttaw il-potenzjal kosteffettiv kbir għall-iffrankar tal-enerġija li jirrappreżenta l-istokk tal-bini u għandhom iħaffu d-diġitalizzazzjoni fis-settur tal-enerġija. Is-suq tar-rinnovazzjoni tal-bini huwa stmat li jiswa bejn EUR 80-120 biljun fl-2030. Biex ikun hemm aktar finanzjament privat għall-effiċjenza fl-enerġija u għall-enerġija rinnovabbli, l-inizjattiva Smart Finance for Smart Buildings (SFSB, Finanzjament Intelliġenti għal Bini Intelliġenti) tipproponi miżuri speċifiċi biex (i) il-fondi pubbliċi jintużaw b’mod aktar effettiv, (ii) il-proġetti jiġu aggregati u l-iżvilupp tagħhom jiġi appoġġat, u (iii) titbiddel il-perċezzjoni tar-riskju tal-finanzjaturi u tal-investituri.

Il-miżuri tal-effiċjenza fl-enerġija għall-bini jistgħu wkoll ikollhom rwol importanti fit-tnaqqis tal-faqar enerġetiku. Ġie stmat li potenzjalment 1,5-8 miljun unità domestika jistgħu jinħarġu mill-faqar enerġetiku skont il-miżuri speċifiċi adottati mill-Istati Membri.

Barra minn hekk, jinħtieġ titjib addizzjonali fis-settur tat-trasport fil-biċċa l-kbira tal-Istati Membri. F’dan l-isfond, ir-reviżjoni tal-leġiżlazzjoni dwar id-CO2 minn vetturi ħfief (light duty) lil hinn mill-2020, flimkien ma’ sistema mtejba ta’ monitoraġġ, huma ta’ importanza ewlenija, peress li t-tnaqqis tal-emissjonijiet tad-CO2 u tal-konsum tal-enerġija fit-trasport huwa marbut mill-qrib mal-effiċjenza tal-fjuwil. Se jinħtieġu wkoll miżuri addizzjonali biex jippromwovu użu aktar effiċjenti tat-trasport, bħar-reviżjoni tad-Direttiva dwar it-Trasport Ikkombinat, bidla lejn trasport kollettiv, u tranżizzjoni lejn vetturi b’emissjonijiet baxxi u żero, misjuqa b’mod partikolari bl-elettromobilità.

Barra minn hekk, ir-Regolament il-ġdid propost dwar il-Governanza tal-Unjoni tal-Enerġija għandu jtejjeb il-koordinazzjoni tal-isforzi tal-effiċjenza fl-enerġija u jpoġġihom fil-kuntest usa’ ta’ għanijiet oħra tal-politika tal-enerġija. Se jgħin ukoll lill-Kummissjoni u lill-Istati Membri biex jistabbilixxu l-kontribuzzjoni tagħhom u jieħdu miżuri korrettivi meta jkun meħtieġ.

Il-Kummissjoni se tkompli ssegwi mill-qrib il-progress tal-Istati Membri lejn il-miri indikattivi nazzjonali tagħhom għall-effiċjenza fl-enerġija għall-2020 u l-implimentazzjoni tal-EED.

Il-Kummissjoni tistieden lill-Parlament Ewropew u lill-Kunsill biex jesprimu l-fehmiet tagħhom dwar din il-valutazzjoni.





Tabella 1: Indikaturi ġenerali

SM Xejra biex tintlaħaq il-mira tal-2020 Xejra fuq medda qasira ta’ żmien L-ekonomija kollha L-industrija Residenzjali Ix-xejra tal-PEC 2005-2015 mqabbla max-xejra tal-PEC 2005-2020 biex tintlaħaq il-mira tal-2020 Ix-xejra tal-FEC 2005-2015 mqabbla max-xejra tal-FEC 2005-2020 biex tintlaħaq il-mira tal-2020 Bidla fil-PEC 2015 mqabbla mal-PEC 2014 [%] Bidla fil-FEC 2015 mqabbla mal-FEC 2014 [%] Bidla annwali medja 2005-2015 tal-intensità enerġetika tal-PEC [%] Bidla annwali medja 2005-2015 tal-intensità enerġetika tal-FEC [%] Bidla annwali medja 2005-2015 tal-FEC fir-residenzjali per capita b’korrezzjonijiet klimatiċi [%] Bidla annwali medja 2005-2014 tal-FEC fir-residenzjali għal kull m² b’korrezzjonijiet klimatiċi [%]

* Is-simbolu “+” jintuża jekk l-Istati Membri naqqsu l-konsum tal-enerġija primarja u finali tagħhom bejn l-2005 u l-2015 b’rata li hija ogħla mir-rata ta’ tnaqqis li jkun meħtieġ fil-perjodu ta’ bejn l-2005 u l-2020 biex jilħqu l-miri għall-2020 tal-konsum tal-enerġija primarja u finali. Is-simbolu “-” intuża għall-każijiet oħra. FEC — il-konsum finali tal-enerġija, PEC — il-konsum tal-enerġija primarja.



Tabella 2: Indikaturi tal-ħarsa ġenerali